Document ID: 32012D0701

DEĊIŻJONI TA’ IMPLIMENTAZZJONI TAL-KUMMISSJONI
tat-13 ta’ Novembru 2012
li temenda d-Deċiżjoni 2008/185/KE fir-rigward tal-inklużjoni tal-Irlanda, l-Irlanda ta’ Fuq u l-provinċja ta’ Bolzano fl-Italja fil-lista tal-Istati Membri jew ir-reġjuni tagħhom li huma ħielsa mill-marda ta’Aujeszky
(notifikata bid-dokument C(2012) 7976)
(Test b’relevanza għaż-ŻEE)
(2012/701/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964, dwar il-problemi tas-saħħa tal-annimali li jaffettwaw il-kummerċ ta’ annimali bovini u suwini ġewwa l-Komunità (1), u b’mod partikolari l-Artikoli 9(2) u 10(2) tagħha,
Billi:
(1)
Id-Direttiva 64/432/KEE tistipula regoli applikabbli għall-kummerċ fl-Unjoni f’annimali bovini u suwini. L-Artikolu 9 ta’ dik id-Direttiva jistipula l-kriterji għall-approvazzjoni ta’ programmi nazzjonali ta’ kontroll obbligatorji għal ċertu mard li jittieħed, fosthom il-marda ta’ Aujeszky. Barra minn hekk, l-Artikolu 10 ta’ dik id-Direttiva jipprevedi li fejn Stat Membru jikkunsidra li t-territorju tiegħu jew parti minnu jkun ħieles minn tali mard, inkluża l-marda ta’ Aujeszky, dan għandu jippreżenta d-dokumentazzjoni ta’ sostenn xierqa lill-Kummissjoni.
(2)
Id-Deċiżjoni tal-Kummissjoni 2008/185/KE tal-21 ta’ Frar 2008 dwar garanziji addizzjonali f’kummerċ intra-Komunitarju tal-majjal rigward il-marda ta’ Aujeszky, u kriterji sabiex jipprovdu informazzjoni dwar din il-marda (2) tistipula garanziji addizzjonali għall-movimenti ta’ ħnieżer bejn l-Istati Membri. Dawk il-garanziji huma marbuta mal-klassifikazzjoni tal-Istati Membri skont l-istatus tal-marda ta’ Aujeszky fihom.
(3)
L-Anness I tad-Deċiżjoni 2008/185/KE jelenka l-Istati Membri jew ir-reġjuni tagħhom li huma ħielsa mill-marda ta’ Aujeszky u fejn it-tilqim huwa pprojbit. L-Anness II ta’ dik id-Deċiżjoni jelenka l-Istati Membri jew ir-reġjuni tagħhom fejn jinsabu fis-seħħ programmi nazzjonali ta’ kontroll approvati għall-qerda tal-marda ta’ Aujeszky.
(4)
L-Irlanda, l-Irlanda ta’ Fuq u l-provinċja Taljana ta’ Bolzano bħalissa huma elenkati fl-Anness II tad-Deċiżjoni 2008/185/KE, bħala Stat Membru jew reġjun tiegħu fejn ġew implimentati programmi nazzjonali ta’ kontroll approvati għall-qerda tal-marda ta’ Aujeszky.
(5)
L-Irlanda, ir-Renju Unit fil-konfront tal-Irlanda ta’ Fuq u l-Italja fil-konfront tal-provinċja ta’ Bolzano, issa ressqu dokumentazzjoni li ssostni l-applikazzjoni tagħhom biex jiddikjaraw dawk l-Istati Membri u l-provinċja ta’ Bolzano ħielsa mill-marda ta’ Aujeszky.
(6)
Wara l-evalwazzjoni tad-dokumentazzjoni ta’ sostenn imressqa mill-Irlanda, mir-Renju Unit u mill-Italja, huwa f’loku li l-Irlanda, l-Irlanda ta’ Fuq u l-provinċja ta’ Bolzano ma jibqgħux elenkati fl-Anness II tad-Deċiżjoni 2008/185/KE, iżda minflok jitniżżlu fl-Anness I tagħha.
(7)
Id-Deċiżjoni 2008/185/KE għandha għalhekk tiġi emendata skont dan.
(8)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2008/185/KE huma sostitwiti bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-13 ta’ Novembru 2012.

Labels: 3
18
6